  Майя Бывальцева Удмуртиысь олимпиецъёс но паралимпиецъёс таяз гужем Бразилиысь Рио-де-Жанейроын ортчоно ӵошатсконъёслы рос-прос дасяськонзэс азьланьто. Иворъёсъя «Удмуртия» агентстволэн корреспондентэзлы со сярысь вераз элькунысь физкультурая, спортъя но егитъёсын ужан политикая министр Игорь Краснов. «Милям кык велосипедистъёслы-паралимпиецъёслы лицензиос басьтэмын. Кылем шутэтскон нуналъёсы соос нош ик кунлэн чемпионъёсыз луизы, соин ик мыным туж кельше, кызьы пиос дасясько, туж оскисько, Риоын Паралимпиадаын соос асьме кунмылы медальёс ваёзы шуыса. Мыло-кыдо дасяське Надежда Пушпашева но — лицензия басьтыса, рейтингъя турниръёсты ортче, нош солэн валтӥсь вожвылъяськисез али нылпиен пуке. Милям бадӟым осконъёсмы солэн быгатонлыкъёсызлы», — вераз Краснов. Министр озьы ик ватсаз, ыбылӥськисьёс но зол ужало шуыса. Со сяна, кемалась ӧвӧл марафонын кунлэн чемпионэз луиз Фёдор Шутов. Со, вань эскеронъёсты ортчыса, калыккуспо ӵошатсконъёсы пыриськыны мед быгатоз шуыса, али бадӟым уж мынэ допингъя агентствоосын. Оштолэзе ивор вуиз, допинглы ӧжыт тестъёс сэрен со Олимпиадаез кельтыны быгатоз шуыса. Али умой кужымез велосипедистлэн Александр Порсевлэн — та нуналъёсы со тужгес дано «Джиро д`Италия» гонкалэн куинетӥ люкетаз витетӥ луиз. Соин ик, Игорь Красновлэн верамезъя, асьме спортсменъёсмы умой дасясько, Бразилиын Россилэсь данзэ соос быгатозы утьыны. Тодэ вайытом, Рио-де-Жанейроын Олимпи шудонъёс ортчозы 5-тӥысен 21-тӥ гудырикошконозь. Отчы пыриськыны нырысь-валысь списоке Удмуртиысь 17 спортсменъёс шедизы. Йылпумъян списокез юнматыны чакламын 10-тӥ инвожолы. Тегъёс: Спорт Ижкар ИгорьКраснов Олимпиада Удмуртия Россия Паралимпиада  